गुवाहाटी , 3 अक्ट'बर : आसाम सरकारनि देहा आरो रांखान्थि बिफाननि मन्थ्रि ड ० हिमन्त बिश्व शर्माया बुंनाय बायदिब्ला कभिड - 19 नि थाखाय दिन्दांनानै थानाय बिटिसिनि बिसायख'थिखौ फैगौ डिसेम्बर दाननि गेजेराव खुंहैनो हानाय जागोन । बे बाथ्राखौ सनितपुर जिल्लानि सिङाव थानाय सतिया बियाबनि चारिदुवाराव गंसे जिम बेखेवनो थांनानै मख'दों मन्थ्रि ड ० हिमन्त बिश्व शर्माया । खौरांगिरिफोरनि सिगाङाव फोरमायनाय बायदिब्ला बिटिसिनि बिसायख'थिखौ लानानैनो सावरायनो थाखाय फैगौ 6 अक्ट'बरखालि गासै राजखान्थि दोलोफोरनि मोनसे जुथाय मेल लेंथुमनाय जागोन आरो बे मेलआ थुगेखांनायनि उनाव 7 अक्टबरखालि बेनि सायाव केबिनेटआ थांखि लागोन । बिटिसिनि बिसायख'थिआ खुंजायैनि आन्दोयाव राजखान्थियारि बाथ्रा गैया अदेबानि कभिड - 19 नि मिजिंथिजाथावै थासारिनि थाखायसो बेयो जादों , जाय थासारिया गासै मुलुगावनो बयखौबो गोहोम खोख्लैदों होननानै ड ० शर्माया दाजाबदेरो । अक्ट'बर आरो नभेम्बर दानाव कभिडनि थासारिया साबखां हैयोब्ला बिटिसि बिसायख'थिखौ हेंथा गैया जासे डिसेम्बर दानाव खुंहैनो हागोन । सनितपुर दावबायनाय ड ० हिमन्त बिश्व शर्माया आसाम गोरोबथानि सायाव फिनजाथाय होनो थांनानै बुंदोंदि , आसाम गोरोबथानि 6 नं दफा बायदियै जायफोर थार नेपालि सुबुंफोरा आसामाव राइजो जानानै दं । बिसोरहा गिनो आरो संखिनो गोनां जेबो गैया । अदेबानि सोलोंथायनि बिथिङाव मख'नो थांनानै बिथाङा फोरमायनाय बायदिब्ला नभेम्बर दाननि गेजेराव राइज्योनि सिङाव थानाय गंफ्रोमबो फरायसालि आरो फरायसालिमाफोरानो सोलिफिन्नो हागोन । 
डिसेम्बर दाननि गेजेराव बिटिसिनि बिसायखथिखौ खुंहैनो हानाय जागोनः हिमन्त